Is dit goed om jou kind alles te gee wat sy hart begeer? - Jou Gesin | Solidariteit WêreldJou Gesin | Solidariteit Wêreld
Tuis › Artikels › Is dit goed om jou kind alles te gee wat sy hart begeer?
Is dit goed om jou kind alles te gee wat sy hart begeer?
Dinsdag | 20 November | 2018
Is dit goed om jou kind alles te gee wat hy wil hê? Kinders ervaar groter druk as ooit om met die nuutste speelding, toestel of foon te spog. Sosiale media en die internet vertel vir kinders dat hierdie produkte hulle waarde bepaal, en hulle meer aanvaarbaar in hulle portuurgroep gaan maak. Ons as ouers voel genoodsaak om vir ons kinders te gee wat hulle vra, aangesien ons net die beste vir hulle wil hê. Niemand wil hê hulle kind moet die uitgeworpene wees nie. Miskien wil ons ook partykeer so bietjie kan spog met alles wat ons vir ons kinders koop. Ons voel boonop verantwoordelik vir ons kinders se sosiale sukses, en dink ons dat ons hulle ʼn onreg aandoen deur nie te sorg dat hulle in die beste handelsmerk se tekkies rondloop nie.
Die teendeel is egter waar. As jy een van daardie ouers is wat nie al hierdie luukshede kan bekostig nie, kan jy maar ophou skuldig voel. Dit is nie goed vir kinders om bederf te word nie.
ʼn Oordrewe fokus op die materiële kan jou kinders weglei van die pad van werklike waardes en waardering. Dit kan ook daartoe lei dat jou kind gulsig word en voel dat hy geregtig is op alles wat hy wil hê, sonder dat hy dit verdien.
Kinders moet verstaan dat ons hard werk om vir hulle te voorsien, en dat hulle nie alles kan kry wat hulle wil hê nie, omdat hulle dit eintlik nie nodig het nie. Dit is egter ʼn moeilike konsep om te verstaan terwyl jy nog ʼn kind is. Kinders moet iets ondervind vir dit om waarlik vir hulle ʼn werklikheid te word. Hulle sal na foto’s van mense in lande met hongersnood kyk, maar totdat hulle self ʼn vlak van lyding ervaar het, sal hulle dit nie werklik kan verstaan nie. Aangesien jou kind nie self ʼn ouer is wat vir ʼn gesin moet voorsien en hard vir sy geld moet werk nie, sal hy heel moontlik kwaad word wanneer jy nee sê. Verduidelik aan jou kind dat hy eendag alles vir homself kan koop wat hy begeer, as hy bereid sal wees om hard te werk.
Leer jou kinders selfdissipline, volharding en wees onverbiddelik om nie alles vir hulle op ʼn skinkbord te gee nie. Ons moet hulle help om die kragtige invloed van ons selfsugtige en genotbehepte samelewing teen te werk deur spesifieke dissiplines in plek te sit.
Gee ʼn vaste hoeveelheid sakgeld, en bly daarby. Hy kan alles uitgee, of spaar vir iets wat hy graag wil koop. Praat oor pryse wanneer julle inkopies gaan doen, en oor produkte wat waarde vir geld is. Kies opsies wat werk verg. Kook gesonde kos in plaas daarvan om wegneemetes te koop. Wys hom hoe jy self ook spaar vir iets wat jy graag wil hê. Jou kind sal op hierdie manier baie meer leer as wat ʼn preek oor die waarde van geld hom sal leer.
Kinders wat alles kry wat hulle harte begeer, waardeer nie meer wat hulle kry nie. Dit word soos ʼn verslawing wat geen nuwe geskenk kan bevredig nie. Pryse wat maklik gewen word, het min waarde. Jy ontneem jou kind van plesier. Plesier kom voor wanneer ʼn intense behoefte bevredig word. Wanneer die behoefte nie daar was nie, kan die plesier nie seëvier nie. Wat ʼn tragedie wanneer ʼn kind nooit die kans kry om van iets te droom, te beplan hoe hy dit gaan kry, opgewonde te raak oor die vooruitsig, en soms selfs desperaat genoeg word om te werk daarvoor nie. Wys jou kind die opwinding van tydelike ontneming. Dit is baie meer pret, en kos minder.
Selfs al kan jy al die luukshede in die wêreld bekostig, en is dit makliker om net altyd te gee wat jou kind eis, is dit beter om elke nou en dan nee te sê, en in die proses sommer jou kind voor te berei vir die volwasse wêreld. Die sleutel lê in balans. Dink mooi voordat jy ja of nee sê, besluit waarmee jy hom graag wil bederf, wat hy nodig het, en wat net eenvoudig onnodig is.
Curious Mind Magazine: https://curiousmindmagazine.com/generation-children/
Psychology Today: https://www.psychologytoday.com/us/blog/beyond-blame/201111/my-kids-believe-they-deserve-everything
Dr James Dobson’s Family Talk: http://drjamesdobson.org/mobile-feeds/tools-to-be-a-great-father/mobile-feed-for-dads/2017/12/09/show-your-children-how-less-is-really-more